Det er med at have pakket tålmodighed i tasken, hvis man skal ud og rejse i påskedagene. Påskeferien er skudt i gang, og det kan mærkes flere steder på trafikken. Der er nemlig påske-travlhed at spore på veje, skinner - men også i luften. -	Vi har pænt travlt, siger Niels Hemmingsen, der er direktør for Aalborg Lufthavn. Fornyet rejselyst Der er kun gået få dage af påskeferien, alligevel er der allerede stor luftaktivitet. Efter over to år med strenge coronarestriktioner tyder det på, at rejselysten igen er dukket op hos danskerne, fortæller lufthavnsdirektøren. -	Vi har haft en god start på weekenden. Fredag, lørdag og søndag var rigtig gode – nu får vi at se, hvor mange der tager på ferie allerede nu, og hvor mange der vælger at tage afsted løbende, siger Niels Hemmingsen. Bliver påskeferien i stedet holdt i Danmark, og er der en køretur i vente, så er det nok en god ide at undgå at sætte sig i bilen både onsdag og skærtorsdag. Ifølge Vejdirektoratets vagthavende vil vejene på netop disse dage være særlig belastede. -	Det er ikke sådan, vi forventer decideret kødannelse, men vi regner med flere biler på vejene de dage, siger Jakob Riis-Petersen, der er vagthavende ved Vejdirektoratets trafikcenter. Se, hvordan trafikken er netop nu: Undgå spidsbelastede perioder Skal man absolut køre de dage, hvor der er risiko for tung trafik, så anbefaler Jakob Riis-Petersen at køre udenfor tidsrummet klokken 14-18 onsdag og mellem klokken 10-14 skærtorsdag. Lysten til at komme uden for landets grænser i påsken kan også mærkes hos DSB. Selvom de oplever en nedgang i antallet af rejsende henover påsken, så er der alligevel sket en stigning i antallet af solgte billetter til Tyskland. -	Der er over dobbelt så mange, der rejser med os til Tyskland i påskeferien, end der var før corona, siger Tony Bispeskov, der er informationschef i DSB. Sporarbejde driller Togene er normalt fulde af pendlere, der skal på arbejde eller i skole. Nu hvor de fleste har fri, kan toget være en måde at slippe udenom de værste kødannelser. Dog skal man være opmærksom på sporarbejde. Ifølge informationschefen bruger Banedanmark nemlig den stille periode i påsken til at renovere skinner. I strækningen mellem Aalborg og Aarhus vil der derfor blive sat togbusser ind i perioden fra 11. april til 19. april. -	De, der bruger denne strækning, vil nok opleve, at rejsen kommer til at tage længere tid. Derudover skal man også være opmærksom på de ændrede afgangstider, fortæller Tony Bispeskov.

Referat:
Der er dømt påskeferie i store dele af landet, og det betyder trængsel i trafikken.